Проект

**Наредба**

**за условията и реда за разходване на средствата за покриване на разходите, свързани с епизоотичните рискове**

Раздел I

**Общи положения**

**Чл. 1.** С тази наредба се определят условията и редът за разходване на средствата за покриване на разходите, свързани с епизоотични рискове.

Раздел II

**Условия и ред за обезщетяване**

**Чл. 2.** (1) Обезщетения се изплащат със средства от бюджета на БАБХ или с целево предоставени по бюджета на Министерството на земеделието, храните и горите (МЗХГ), респективно по бюджета на БАБХ, средства от държавния бюджет и/или получени трансфери от други бюджети по държавния бюджет.

(2) Когато средствата по ал. 1 не са осигурени по бюджета на Министерството на земеделието, храните и горите, респективно по бюджета на БАБХ, и/или при настъпил недостиг, изпълнителният директор на агенцията изготвя мотивирано искане до министъра на земеделието, храните и горите за тяхното осигуряване.

(3) Със средствата по ал. 1 и 2 се обезщетяват собствениците на:

1. умрели животни, когато смъртта е настъпила след датата на обявяване на съмнение за възникване на болест по чл. 47, ал. 1 от ЗВД;

2. животни, умъртвени за поставяне на диагноза;

3. заразени и контактни животни, умъртвени/унищожени с цел ликвидиране на болестите по чл. 47, ал. 1 от ЗВД;

4. животни, третирани с имунологични ветеринарномедицински препарати срещу болестите по чл. 47, ал. 1 от ЗВД:

а) умрели вследствие на непредвидим риск;

б) неотложно заклани преди изтичане на карентния срок;

5. умрели или неотложно заклани животни след налагане на възбрана от БАБХ;

6. зародишни продукти, суровини и храни от животински произход, странични животински продукти и продукти, получени от тях, фуражни суровини, фуражни добавки, комбинирани фуражи и инвентар, унищожени при ликвидиране на болести по чл. 47, ал. 1 от ЗВД.

**Чл. 3.** (1) Не се изплаща обезщетение на собственици на животни, които:

1. не са изпълнили изискванията по чл. 132, ал. 1, т. 1 - 6, 10 - 12, 15 - 20, 24, 26 и 27 от ЗВД;

2. не са регистрирали животновъдния си обект по реда на чл. 137 от ЗВД;

3. не са осигурили достъп до животните си за изпълнение на съответната мярка по чл. 140, ал. 1 от ЗВД;

4. са нарушили забрани по ЗВД, наложени със заповеди на министъра на земеделието, храните и горите или на изпълнителния директор на БАБХ  и/или свързани с тях забрани, наложени с актове на други държавни органи, съгласно техните компетенции;

5. са нарушили забрана по чл. 139, ал. 1 от ЗВД;

6. отглеждат животни в животновъден обект, в който повторно е констатирана една и съща болест по чл. 47, ал. 1 от ЗВД и който се намира в зоните за ограничение, определени със заповед на изпълнителния директор на БАБХ и/или с акт на Европейската комисия – за периода на ограничението;

7. са регистрирали нови обекти или, които населват животни в животновъдни обекти, регистрирани по реда на чл. 137 от ЗВД в зоните за ограничение, определени със заповед на изпълнителния директор на БАБХ и/или с акт на Европейската комисия - за периода на ограничението.

(2) За нарушенията по ал. 1, т. 1 - 6 трябва да е издадено наказателно постановление или да е изготвен доклад от проведено епизоотично проучване след възникнало огнище на заразна болест по чл. 47, ал. 1 от ЗВД.

(3) Епизоотичното проучване по ал. 2 се извършва от постоянна комисия, назначена със заповед на министъра на земеделието, храните и горите или оправомощено от него лице.

(4) Комисията по ал. 3 в срок до 5 работни дни след възникване на огнище на заразна болест по чл. 47, ал. 1 от ЗВД, извършва епизоотично проучване и изготвя доклад, който представя на директора на Областната дирекция по безопасност на храните (ОДБХ), на чиято територия се намира животновъдния обект.

**Чл. 4.** (1) Унищожаването на животни и на зародишни продукти, суровини и храни от животински произход, странични животински продукти и продукти, получени от тях, фуражни суровини, фуражни добавки, комбинирани фуражи и инвентар се извършва под контрола на комисията по чл. 143, ал. 1 от ЗВД. Комисията в присъствието на собственика съставя протоколи.

(2) Протоколът за унищожаване на животни съдържа:

1. датата и мястото на убиване на животните;

2. състав на комисията, определена със заповед на директора на ОДБХ;

3. вида, броя и идентификационните номера на животните

4. категорията, възрастта и теглото на животните;

5. порода, линия или хибрид;

6. собственик на животните и адрес за кореспонденция;

7. регистрационен номер на животновъдния обект и местонахождение;

8. информация за констатираните нарушения по чл. 3.

(3) Протоколът за унищожаване на зародишни продукти, суровини и храни от животински произход, странични животински продукти и продукти, получени от тях, фуражни суровини, фуражни добавки, комбинирани фуражи и инвентар съдържа:

1. датата и мястото на унищожаването;

2. състав на комисията, определена със заповед на директора на ОДБХ;

3. вида на обектите, които се унищожават;

4. количеството на обектите, които се унищожават;

5. собственик и адрес за кореспонденция;

6. информация за констатираните нарушения по чл. 3.

(4) Когато труповете на убитите животни не се предават в обект за обезвреждане на странични животински продукти, а се унищожават по реда на наредбата по чл. 259, ал. 3 от ЗВД ,се съставя протокол, който съдържа:

1. датата и мястото на загробване на животните;

2. състав на комисията, определена със заповед на директора на ОДБХ;

3. вида, броя и идентификационните номера на загробените животни:

а) умрели животни;

б) убити животни;

в) общ брой загробени животни;

4. категорията, възрастта и теглото на животните;

5. порода, линия или хибрид;

6. собственик на животните и адрес за кореспонденция;

7. регистрационен номер на животновъдния обект и местонахождение.

**Чл. 5.** (1) Обезщетението за животни се определя съгласно чл. 144 от ЗВД.

(2) Стойността на обезщетението по вид и категория животни с изключение на животните, за които се прилага развъдна програма, одобрена от министъра на земеделието, храните и горите или от компетентен орган на друга държава членка не може да надвишава сумите посочени за определените видове животни в Указания на Европейската Комисия за изплащане на компенсации към държавите членки при прилагане на спешни ветеринарни мерки (SANCO/11385/2014 Rev6).

(3) В случаите на обезщетяване на животни, за които се прилага развъдна програма, одобрена от министъра на земеделието, храните и горите или от компетентен орган на друга държава членка, Изпълнителната агенция по селекция и репродукция в животновъдството предоставя оценка на директора на ОДБХ в срок от 3 работни дни преди крайната дата за издаване на акта за обезщетение.

**Чл. 6.** (1) В случаите по чл. 144, ал. 3, чл. 145, ал. 1 и чл. 146, ал. 2 от ЗВД независимият оценител трябва да притежава необходимата правоспособност.

(2) Независимият оценител извършва документална оценка и проверка на място и изготвя оценителски доклад в срок до 7 работни дни от предоставяне на всички необходими документи от страна на възложителят.

**Чл. 7.** Обезщетението за инвентар се определя по реда на чл. 145 от ЗВД.

**Чл. 8.** (1) Обезщетението за зародишни продукти, суровини и храни от животински произход, странични животински продукти и продукти, получени от тях, фуражни суровини, фуражни добавки, комбинирани фуражи се определя по реда на чл. 146 от ЗВД.

(2) Когато за зародишни продукти, суровини и храни от животински произход, странични животински продукти и продукти, получени от тях, фуражни суровини, фуражни добавки и/или комбинирани фуражи има фактура за закупуването им, обезщетението се изплаща по фактурната стойност, но не по-висока от предоставената от Националния статистически институт цена на производител за тримесечието, което предхожда възникването на болестта.

**Чл. 9**. (1) Изплащането на обезщетение става след подаване на заявление от собствениците или ползвателите на животновъдни обекти по реда и при условията на чл. 147 от ЗВД.

(2) Към заявлението се прилага и декларация, че животните и/или обектите по чл. 141, ал. 2 от ЗВД не са застраховани, а когато същите са застраховани - документ от застрахователя, в който е посочен размерът на дължащото се обезщетение.

(3) Когато собствениците или ползвателите на животновъдните обекти са представили документ от застраховател, обезщетението се изплаща в размер на разликата между сумата, определена по реда на чл. 144, 145 и/или 146 от ЗВД и изплатената от застрахователя сума.

Раздел III

**Условия и ред за определяне на коефициент на редукция**

**Чл. 10.** Размерът на обезщетението за всеки собственик или ползвател на животновъден обект се определя индивидуално и при констатирани нарушения по чл. 12-15 се налага коефициент на редукция по чл. 148, ал. 1, т. 1 от ЗВД.

**Чл. 11**. (1) Коефициент на редукция върху размера на обезщетението се налага от директора на ОДБХ след изготвяне на мотивирано становище от него когато:

1. са констатирани нарушения по чл. 12-15 и не са отстранени за период от една година преди възникване на огнище на особено опасна заразна болест по чл. 47, ал. 1 от ЗВД, както и до един месец от обявяване на огнището със заповед на изпълнителният директор на БАБХ;

2. официалният ветеринарен лекар е съставил констативен протокол за нарушенията по т. 1.

(2) Коефициентът на редукция може да бъде в размер на 10 %, 25%, 50% или 75% от размера на обезщетението.

(3) Когато в констативният протокол по ал. 1, т. 2, едновременно са описани нарушенията по чл. 12, 13, 14 и 15, за които може да се наложи по-нисък или по-висок коефициент на редукция се налага по-високият коефициент.

**Чл. 12.** Коефициент на редукция в размер на 10% от стойността на полагащото се обезщетение съгласно ЗВД се налага при:

1. некоректно отразяване на данните за животните в регистъра по чл. 132, ал. 1, т. 8 от ЗВД;

3. непълни данни за извършена инвентаризация на животните в обекта;

4. наличие на неактуален списък на персонала обслужващ животновъдния обект;

5. наличие на неактуален план за прилагане на спешни мерки при констатиране на заразна болест в животновъдните обекти по чл. 132, ал. 1, т. 28 от ЗВД;

6. положителни резултати от извършено вирусологично или серологично изследване за болест по чл. 47, ал. 1 от ЗВД на проби, взети от животновъден обект, за който е определено “ниско” ниво на риск от Центъра за оценка на риска по хранителната верига (ЦОРХВ) при извършена от същия оценка на риска за съответната административна област, в която се намира обекта, преди населването или повторното му населване с животни, с изключение на случаите по чл. 142, ал. 1, т. 6 и/или 7 от ЗВД.

**Чл. 13**. Коефициент на редукция в размер на 25% от стойността на полагащото се обезщетение съгласно ЗВД се налага при:

1. установяване на несъответствие между данните за животните в съответен животновъден обект (вид, брой, възраст и/или пол), въведени в Интегрираната информационна система на БАБХ, и наличните животни в обекта;

2. липса на регистър на животните в животновъдния обект;

3. липса на дневник на собствениците/ползвателите на животновъдни обекти за проведените лечебно-профилактични мероприятия в животновъдния обект;

4. липса на данни за извършена инвентаризация на животните в обекта;

5. липса на списък на персонала обслужващ животновъдния обект;

6. липса на план за прилагане на спешни мерки при констатиране на заразна болест в животновъдните обекти.

**Чл. 14**. Коефициент на редукция в размер на 50% от стойността на полагащото се обезщетение съгласно ЗВД се налага при:

1. положителни резултати от извършено вирусологично или серологично изследване за болест по чл. 47, ал. 1 от ЗВД на проби, взети от животновъден обект, за който е определено “средно” ниво на риск от ЦОРХВ, при извършена от същия оценка на риска за съответната административна област, в която се намира обекта, преди населването или повторното му населване с животни, с изключение на случаите по чл. 142, ал. 1, т. 6 и/или 7 от ЗВД;

2. положителни резултати от извършено вирусологично или серологично изследване за втори път за болест по чл. 47, ал. 1 от ЗВД, на проби, взети от животни –индикатори (сентинели) от животновъден обект, който повторно е населен след констатирано в него огнище на особено опасна заразна болест, за период от една година от датата на повторното населване на животните, с изключение на случаите по чл. 142, ал. 1, т. 6 и/или 7 от ЗВД;

3. положителни резултати от извършено вирусологично или серологично изследване за втори път за болест по чл. 47, ал. 1 от ЗВД, на проби, взети от животни от животновъден обект, който повторно е населен след констатирано в него огнище на особено опасна заразна болест, за период от една година от датата на повторното населване на животните, с изключение на случаите по чл. 142, ал. 1, т. 6 и/или 7 от ЗВД.

**Чл. 15**. Коефициент на редукция в размер на 75 % от стойността на полагащото се обезщетение съгласно ЗВД се налага при положителни резултати от извършено вирусологично или серологично изследване за заразна болест на проби, взети от животни в новонаселен или повторно населен животновъден обект след констатирано огнище на заразна болест по чл. 47, ал. 1 от ЗВД в него и след определяне на “високо” или “много високо” ниво на риск от ЦОРХВ, при извършена от същия оценка на риска за съответната административна област, в която се намира обекта, преди населването или повторното му населване с животни, с изключение на случаите по чл. 142, ал. 1, т. 6 и/или 7 от ЗВД.

Раздел IV

**Издаване на акт за обезщетение**

**Чл. 16.** (1) Директорът на ОДБХ съставя акт за обезщетение по образец, утвърден от изпълнителния директор на БАБХ, в срок до 30 работни дни от датата на умъртвяването, унищожаването или на смъртта на животните, когато същата е настъпила след датата на обявяване на съмнение за възникване на болест по чл. 47, ал. 1.

(2) Към акта по ал. 1 се прилагат:

1. заповедта по чл. 140, ал.1 от ЗВД;

2. писмо с резултата от лабораторнодиагностично изследване;

3. протокол за анализ на суровини и храни от животински произход, странични животински продукти и продукти, получени от тях, фуражни суровини, фуражни добавки, премикси, комбинирани и медикаментозни фуражи от съответна специализирана лаборатория**;**

4. заповед по чл. 143, ал. 1 от ЗВД;

5. протоколите по чл. 4, ал. 2-4;

6. документа или протокола по чл. 143, ал. 7 от ЗВД;

7. документ, удостоверяващ стойността на използваните продукти, издаден от съответното предприятие, за средствата по чл. 147, ал. 1, т. 1 от ЗВД;

8. мотивираното становище по чл. 11, ал. 1, при случаите на налагане на коефициент на редукция; към него се прилага констативният протокол по чл. 11, ал. 1, т. 2;

9. оценката по чл. 5, ал. 3;

10. декларация или документ по чл. 9, ал. 2;

11. други документи при необходимост.

(3) Обезщетението се изплаща в срок до 30 дни от датата на изготвения акт по ал. 1 със средства от бюджета на БАБХ или с целево предоставени средства от държавния бюджет.

**ДОПЪЛНИТЕЛНА РАЗПОРЕДБА**

**§ 1.** По смисъла на тази наредба:

1. „Животни-индикатори (сентинели)“ са определен процент от стадото животни, които първоначално се населват в обект, в който е констатирано заболяване по чл. 47, ал. 1 от ЗВД и се изследват през определени интервали от време за наличие на същото.

2. „Инвентар“ е движимото имущество в животновъдния обект, чрез което може механично да се предаде източника на болест по животните.

3. „Странични животински продукти“ са продукти определени в чл. 3, т. 1 от Регламент (ЕО) № 1069/2009 на Европейския парламент и на Съвета от 21 октомври 2009 година за установяване на здравни правила относно странични животински продукти и производни продукти, непредназначени за консумация от човека, и за отмяна на Регламент (ЕО) № 1774/2002 (OB L 300, 14.11.2009 г.).

**ЗАКЛЮЧИТЕЛНИ РАЗПОРЕДБИ**

**§ 2.** Наредбата се приема на основание чл. 109, ал. 2, т. 1 от Закона за ветеринарномедицинската дейност.

**§ 3.** Наредбата влиза в сила от деня на обнародването ѝ в „Държавен вестник“.